Diari Oficial de la Generalitat Valenciana


Sumari del DOGV 8160, del 31-10-2017 (2017/9547)

RESOLUCIÓ de 24 d'octubre de 2017, del conseller d'Educació, Investigació, Cultura i Esport, per la qual es delega en favor de la Comissió Mixta del Patrimoni Historicoartístic de Xàtiva l'exercici de determinades competències contingudes en la lletra b de l'article 35 de la Llei 4/1998, d'11 de juny, del patrimoni cultural valencià.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8160

Data del DOGV
:   31-10-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/9547


Data del document
:   24-10-2017

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport

RESOLUCIÓ de 24 d'octubre de 2017, del conseller d'Educació, Investigació, Cultura i Esport, per la qual es delega en favor de la Comissió Mixta del Patrimoni Historicoartístic de Xàtiva l'exercici de determinades competències contingudes en la lletra b de l'article 35 de la Llei 4/1998, d'11 de juny, del patrimoni cultural valencià. [2017/9547]  
  
Vist l'Acord de la Junta de Govern Local de l'Ajuntament de Xàtiva de 6 de febrer de 2017, i l'escrit de data 13 de febrer de 2017 pel qual, atenent el que disposa l'article 35.1.c de la Llei/1998, d'11 de juny, del patrimoni cultural valencià, sol·licita la delegació de determinades competències en favor de la Comissió Mixta del Patrimoni Historicoartístic de Xàtiva.  
Considerant que en el present cas concorren les circumstàncies assenyalades en l'esmentat article 35.1.c i que la Comissió Mixta del Patrimoni Historicoartístic de Xàtiva creada a aquest efecte compleix els requisits que s'hi preveuen, i que queda degudament garantida la representació de la conselleria competent en matèria de cultura.  
  
Considerant, així mateix, el que disposa l'article 9 de la Llei 40/2015, d'1 d'octubre, de règim jurídic del sector públic.  
Atenent les competències del Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, resolc:  
  
  
Primer  
Delegar l'exercici de les competències assenyalades en la lletra b de l'article 35.1 de la Llei de patrimoni cultural valencià en favor de la Comissió Mixta del Patrimoni Historicoartístic de Xàtiva.  
  
Segon  
Queden excloses de la present delegació les autoritzacions següents:  
  
Les intervencions que incidisquen sobre immobles declarats singularment béns d'interés cultural, així com les que afecten immobles i espais públics que es troben en contacte directe amb aquests.  
  
Les intervencions que afecten el subsòl i les intervencions de caràcter arqueològic en tot cas requeriran l'autorització de la direcció general competent en matèria de patrimoni cultural.  
  
Tercer  
Les sessions de la Comissió Mixta del Patrimoni Historicoartístic de Xàtiva en què s'aproven actuacions que comporten enderrocaments integrals d'habitatges i projectes d'urbanització que sobrepassen la mera conservació o restauració, requeriran el vot favorable del representant de l'òrgan competent en matèria de patrimoni cultural, i, a més, s'aprovaran en una comissió en què necessàriament hauran de votar a favor la meitat més un dels seus membres de dret, o les persones en qui deleguen.  
  
Quart  
Les autoritzacions que es concedisquen en el marc de la present delegació s'ajustaran a la normativa provisional de protecció i, si no n'hi ha i segons l'àmbit, als criteris d'aplicació directa disposats en els articles 38 i 39 de la Llei 4/1998, d'11 de juny, del patrimoni cultural valencià. Les autoritzacions es consideraran denegades una vegada transcorreguts tres mesos des que es van sol·licitar sense que s'haja dictat una resolució expressa.  
  
Cinqué  
Correspon a l'Ajuntament de Xàtiva comunicar a la Direcció Territorial d'Educació, Investigació, Cultura i Esport de València les autoritzacions o llicències concedides en el termini màxim de 10 dies des de l'atorgament, d'acord amb el que prescriu l'article 36.4 de la Llei 4/1998, d'11 de juny, del patrimoni cultural valencià.  
Sisé  
La present delegació d'atribucions podrà ser avocada en qualsevol moment per l'òrgan delegatori.  
  
Seté  
La present delegació no eximeix l'ajuntament de l'obligació d'elaborar els corresponents plans especials de protecció, indicada en l'article 34 i en la disposició transitòria segona de la Llei 4/1998, d'11 de juny, del patrimoni cultural valencià.  
  
Huité  
Aquesta resolució produirà efectes des de l'endemà de la publicació en el Diari Oficial de la Generalitat Valenciana.  
  
Contra el present acte, que esgota la via administrativa, els interessats podran interposar un recurs contenciós administratiu en el termini de dos mesos a comptar de l'endemà de publicar-se davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa, o presentar potestativament un recurs de reposició davant d'aquest mateix òrgan en el termini d'un mes comptat en els termes ja mencionats, de conformitat amb el que disposen els articles 116 i 117 de la Llei 30/199, de 26 de novembre, de règim jurídic de les administracions públiques i del procediment administratiu comú, sense perjudici que els interessats puguen interposar-ne qualsevol altre que estimen procedent.  
  
València, 24 d'octubre de 2017. El conseller d'Educació, Investigació, Cultura i Esport: Vicent Marzà Ibáñez.